Kibar a 5: B vɩɩmã lebga toogo
A ÃDEM ne a Hawa sẽn yi Edɛnnã poore, b vɩɩmã lebga toog wʋsgo. Masã, b segd n tʋma wʋsg n paam n dɩ. B pa le tar tɩ-neeb ye. Lebga mood la gõose. A Ãdem ne a Hawa sẽn kɩɩs Wẽnnaamã, b pa le yaa Wẽnnaam zo-rãmb ye. Yaa rẽ yĩng la b vɩɩmã sẽn lebg toogã.
Sẽn paas menga, a Ãdem ne a Hawa ra miime tɩ b na n wa kiime. Tẽeg-y tɩ Wẽnnaam da yeel-b lame tɩ b sã n kɩɩs n dɩ tɩɩgã bila, b na n kiime. Daar ning b sẽn dɩ tɩɩgã bilã bala, lebga tɩlae tɩ b wa ki. B sã n da kelgẽ Wẽnnaam n são!
Yaa Wẽnnaam sẽn dig a Ãdem ne a Hawa n yiis Edɛnnã poor la b yaool n dog kamba. Dẽnd b kambã, la b yagensã me na n kʋʋndame la b kiidẽ.
A Ãdem ne a Hawa sã n da kelgẽ Wẽnnaam, bãmb ne b kambã fãa ra na n vɩɩmda ne sũ-noogo. B fãa ra na n vɩɩmda wakat fãa tẽngã zugu. Ned baa a ye ra pa na n kʋʋle, n lʋɩ bãaga, bɩ n ki ye.
Wẽnnaam datame tɩ nebã vɩɩmd wakat fãa ne sũ-noogo. A kãabame tɩ wakat n wat tɩ na n yɩ woto. Tẽngã fãa na n lebga neere, la bãag ka na n le yõk ned ye. Nebã fãa na n nonga taab la b nong Wẽnnaam.
A Hawa sẽn da pa le yaa Wẽnnaam zoa wã yĩnga, a sẽn wa n na n dog a kambã ra zabd-a-la wʋsgo. A sẽn kɩɩs a Zeova wã sɩd kɩtame t’a vɩɩmã lebg toog wʋsgo!
A Ãdem ne a Hawa roga kom-dibli la kom-pugli wʋsgo. B pʋda b pipi bi-riblã yʋʋr t’a Kayẽ, n pʋd yiib-n-soabã t’a Abɛlle. Yãmb mii bũmb ning sẽn paam a Kayẽ ne a Abɛll bɩ?
Sɩngre 3:16-23; 4:1, 2; Wilgri 21:3, 4.
Sogsgo
- Wẽnnaam sẽn dig a Ãdem ne a Hawa wã poore, b vɩɩmã lebga wãn-wãna?
- Bõe n wa n paam a Ãdem ne a Hawa, la bõe yĩnga?
- Bõe yĩng tɩ lebg tɩlae t’a Ãdem ne a Hawa kambã la b yagensã kʋʋl la b ki?
- A Ãdem ne a Hawa sã n da sak a Zeova noorã, bãmb ne b kambã la b yagensã vɩɩm ra na n yɩɩ wãn to?
- A Hawa sẽn kɩɩs Wẽnnaamã, to-bʋg la a paam-yã?
- A Ãdem ne a Hawa pipi kamb a yiibã yʋy la bõe?
- Kamb a taabã sẽn be foto wã zugã yaa ãnd kamba?
Sogsg a taaba
- Karm-y Sɩngr 3:16-23 la 4:1, 2.
Wẽnnaam sẽn kãab tẽngã wẽngã, a Ãdem vɩɩmã lebga wãn-wãna? (Sɩng. 3:17-19; Rom 8:20, 22)
Ne hebre, a Hawa yʋʋrã võor yaa “nin-vɩɩga.” Bõe yĩng tɩ rẽ zemse? (Sɩng. 3:20)
Wãn to la a Zeova ges a Ãdem ne a Hawa yell baa b yel-wẽndã poore? (Sɩng. 3:7, 21)
- Karm-y Wilgr 21:3, 4.
Yel-bʋs la yãmb rat tɩ Wẽnnaam kɩt tɩ sa?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn